《沁园春 甲寅立夏日同万红友吴天石过云臣斋头赏牡丹作》
清代·陈维崧

每到春馀，便过君家，来冲绮筵。正楝花风里，金铃细响，湖山石畔，绣幔低褰。

绿叶扶红，琼酥衬紫，三种倾城各自妍。疏狂客，更诗催弈圣，酒引僧颠。

沈香不记何年。算天宝风流事邈然。记锦袍学士，新声倚曲，淡容虢国，薄醉朝天。

事去休提，愁来须谢，眼底明妆尽可怜。春归矣，仗花间蜂蝶，邀取春还。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。